b'\n_START_ARTICLE_\nMirko Eszterh\xc3\xa1zy\n_START_PARAGRAPH_\nMirko (Emerik) Eszterh\xc3\xa1zy (1665. - 1745.) - jedan od \xc4\x8detiriju priora pavlinskog samostana u Lepoglavi koji su postali zagreba\xc4\x8dki biskupi.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je 1665. godine u Novom Mestu nad V\xc3\xa1hom, u uglednoj ugarskoj velika\xc5\xa1koj obitelji Eszterh\xc3\xa1zy. \xc5\xa0kolovao se u Rimu u njema\xc4\x8dko-ugarskom zavodu Germanicum, gdje je stekao akademski status doktora. Sve\xc4\x87enikom je postao 1688. i zapo\xc4\x8deo s predavanjem filozofije u Lepoglavi. Bio je glavni tajnik, a kasnije i vrhovni poglavar pavlinskog reda._NEWLINE_Kralj Leopold I. imenovao ga je 1706. godine biskupom u V\xc3\xa1cu. Zagreba\xc4\x8dkim biskupom postao je 1708. godine. Mirko Eszterh\xc3\xa1zy sudjelovao je u povijesnim odlukama, posebice u dono\xc5\xa1enju Hrvatske pragmati\xc4\x8dke sankcije. Bio je oslonac i upori\xc5\xa1te Mariji Tereziji, koju je okrunio za ugarsko-hrvatsku kraljicu 1741. godine. Odan dvorskoj politici zagreba\xc4\x8dki je biskup 1723. godine primio Vesprimsku biskupiju, te je uskoro postao i dvorskim kancelarom._NEWLINE_Bio je velik dobro\xc4\x8dinitelj katedrale i drugih crkava i samostana. Nabavio je mnogo crkvenog posu\xc4\x91a i odijela, koja se odlikuju umjetni\xc4\x8dkom vrijedno\xc5\xa1\xc4\x87u \xc5\xa1to je dokaz o njegovu, finu ukusu i poznavanju umjetnosti. Posebno se isti\xc4\x87e srebrni antependij koji je darovao zagreba\xc4\x8dkoj katedrali, te se i danas nalazi na glavnom oltaru._NEWLINE_Umro je 1745. godine u Po\xc5\xbeunu, gdje je i pokopan u kapeli sv. Ivana Milostinjara.'